Prima măsură concretă a Alianței Vestului: Clujenii, orădenii și arădenii vor avea recunoscute în Timișoara abonamentele pe mijloacele de transport în comun și pe parcările publice

Primarul Timișoarei, Nicolae Robu, a anunțat joi seară că în consiliul local al municipiului a fost luată decizia de a fi recunoscute abonamentele pe transportul în comun și cele pentru parcări ale orădenilor, clujenilor și arădenilor.

”Clujenii, orădenii și arădenii vor avea recunoscute în Timișoara abonamentele generale pe mijloacele de transport în comun și pe parcările publice, cu excepția celor pentru zona verde (zero)! Consiliul local Timișoara a votat asta, astăzi! Evident, condiționat de reciprocitate! Alianța Vestului TREBUIE să aducă cetățenilor celor patru orașe asociate, cât mai repede, beneficii concrete! De la lucruri mici, până la proiecte de mare anvergură! Evident, ultimele necesită timp și îi rugăm pe stimații noștri concitadini să înțeleagă asta și să aibă răbdare și încredere în noi, încredere în Alianța Vestului!”, a scris Nicolae Robu pe Facebook.

Pe 8 decembrie, primarii municipiilor Arad, Cluj-Napoca, Oradea şi Timişoara au semnat documentul de fundamentare a Alianței Vestului, asociere care va avea ca scop dezvoltarea unor proiecte majore comune, printre obiective numărându-se şi inversarea trendului de plecare a forţei de muncă în afara graniţelor (detalii aici).